Nuwe koalisie ontsetel Israel se NetanyahuNaftali Bennett, Israel se nuwe eerste minister. (Foto: Gil Cohen-Magen/AFP) Naftali Bennett, ŉ skatryk voormalige tegno-entrepreneur, sal Israel se nuwe eerste minister wees nadat die parlement Sondag ŉ nuwe regering goedgekeur het. Die Knesset met sy 120 lede het ten gunste van ŉ onwaarskynlike koalisie gestem wat saamgestel is deur Yair Lapid, leier van Israel se grootste opposisieparty. Die meerderheid was uiters skraal, net groot genoeg om die veteraan Benjamin Netanyahu ná 12 jaar aan die stuur uit die kussings te lig. Bennett, ŉ vervreemde voormalige protégé van Netanyahu, sal voortaan as eerste minister dien as deel van ŉ rotasie-ooreenkoms, voor Lapid oor twee jaar oorneem. Die 49-jarige voormalige minister van verdediging lei die regse Yamina-party wat al vir Israel gevra het om dele van die Wesoewer te annekseer. Hy sal Israel se eerste premier wees wat ŉ openlik gelowige leefstyl volg en die eerste om ŉ kippa, die klein kopbedekking vir gelowige Joodse mans, te dra. Bennett is die seun van Amerikaans gebore ouers en praat foutloos Engels. Hy is ultra-liberaal oor die ekonomie en neem sterk standpunt in teen Israel se aartsvyand, Iran. Hy deel dié ideologie met Netanyahu, nadat hy in verskeie van die Likud-leier se regerings gedien het. Spanning het die afgelope ruk tussen hulle verhoog en Netanyahu het weinig gedoen om sy afkeer van Bennett weg te steek. Laat verlede maand, twee maande ná Israel se vierde onbesliste verkiesing in twee jaar, het Bennett ŉ ooreenkoms met Lapid bereik wat die weg gebaan het vir ŉ onwaarskynlike agtparty-koalisie wat die regering Sondag goedgekeur het. Opruiende opmerkings Bennett woon saam met sy vrou, Gilat, en hul vier kinders in die sentrale stad Raanana. Hy het die politiek betree nadat hy sy tegno-maatskappy vir $145 miljoen in 2005 verkoop het en het die volgende jaar stafhoof vir Netanyahu geword wat destyds ŉ opposisielid was. Nadat hy weg is uit Netanyahu se kantoor, het Bennett in 2010 die hoof van die Yesha-raad geword, wat hom beywer vir Joodse setlaars op die Wesoewer. Hy het die politiek in 2012 stormgeloop en beheer geneem van die regse Jewish Home Party, wat in daardie stadium gedreig het om in te plof. Hy het sy parlementêre teenwoordigheid verder verhoog met ŉ vlaag opruiende opmerkings oor Palestyne. In 2013 het hy gesê Palestynse “terroriste behoort doodgemaak, nie vrygelaat te word nie”. Hy het ook aangevoer die Wesoewer word nie beset nie, omdat daar “nooit ŉ Palestynse staat daar was nie” en dat die Israel-Palestina-konflik nie opgelos kan word nie, maar verduur moet word “soos skrapnel in die agterstewe”. Benewens die verdedigingsportefeulje het Bennett ook gedien as Netanyahu se minister van onderskeidelik die ekonomie en onderwys. Hy het Jewish Home as die “Nuwe Regse” party bestempel, voordat hy die Yamina-blok in 2018 gevestig het. Hy was deel van Netanyahu se koalisie voor dit dieselfde jaar ineengestort het. Hy is egter nie gevra om deel te vorm van ŉ eenheidsregering in Mei verlede jaar nie, ŉ stap wat beskou is as ŉ uitdrukking van Netanyahu se persoonlike weersin in hom. Verlede jaar, in opposisie en met die koronaviruspandemie wat woed, het Bennett sy regse retoriek opsy geskuif om op die gesondheidskrisis te fokus. Hy het sy steunbasis verhoog deur planne bekend te maak om die virus in bedwang te bring en die ekonomie te help. Natuurlike opvolger Voormalige ondersteuners en kritici het Bennett daarvan beskuldig dat hy sy nasionalistiese kiesers verraai het. Bennett hou egter vol hy is op ŉ missie om Israel se regering reg te ruk en ŉ vyfde verkiesing in net meer as twee jaar te verhoed. In ŉ onderhoud met Channel 12 regverdig Bennett sy besluit om by die koalisie aan te sluit, ten spyte van uitdruklike verkiesingsbeloftes om nie deel te wees van ŉ regering wat gevorm of gelei word deur Lapid nie. “Die sleutelbelofte van daardie verkiesing was om Israel uit chaos te help,” sê Bennett. “Ek het gekies wat goed is vir Israel.” Hoewel daar ŉ risiko is dat Bennett sy tradisionele stembasis kan vervreem deur ŉ verkiesingsbelofte te verbreek om Netanyahu uit die kussings te lug, kan Bennett se skuif ook beteken dat sy langtermyn-steunbasis vergroot. “Die kans om as eerste minister te dien is ŉ groot geleentheid vir Bennett om homself te bewys as eersteminister-materiaal,” sê Toby Green, ŉ politieke wetenskaplike verbonde aan die Bar Illan-universiteit naby Tel Aviv. Kiesers kan Bennett dus moontlik beskou as ŉ natuurlike opvolger vir Netanyahu en ŉ kandidaat wat bewys het dat hy die land kan bestuur.